Ben Blood

Benjamin David Blood (s. 15. maaliskuuta 1989 Plymouth, Minnesota, Yhdysvallat) on yhdysvaltalainen jääkiekkopuolustaja. Isokokoinen Blood on pelityyliltään fyysinen puolustava puolustaja. Hänet on tunnettu melko jäähyherkkänä pelaajana, sillä Blood on voittanut SM-liigan jäähypörssin kausina 2015–2016 ja 2017–2018. Hän on ajoittain myös tapellut.
Ura.
Seuraura.
Blood kävi high schoolin Shattuck St. Mary'sissa. Ottawa Senators varasi hänet neljännellä kierroksella 120. pelaajana . Kaudella 2007–2008 Blood pelasi USHL-junioriliigaa sekä Des Moines Buccaneersissa että Indiana Icessa. Vuodet 2008–2012 hän kävi Pohjois-Dakotan yliopistoa. Bloodin kolme jälkimmäistä kautta päättyi WCHA:n mestaruuteen ja hänet valittiin kaikkina keväinä sarjan akateemiseen tähdistökentälliseen. Viimeisellä yliopistokaudellaan 2011–2012 Blood toimi UND:n varakapteenina ja hän oli joukkueensa tehokkain puolustaja tehopistein 3+18=21. Blood valittiin kauden päätteeksi WCHA:n kolmanteen tähdistökentälliseen.
Huhtikuussa 2012 Blood teki kaksivuotisen tulokassopimuksen Ottawa Senatorsin kanssa. Hän liittyi jo viimeisen yliopistokautensa 2011–2012 päätteeksi seuran farmijoukkue Binghamton Senatorsin vahvuuteen, AHL:ään. Kaudesta 2012–2013 Blood pelasi yliopuolet ECHL-joukkue Elmira Jackalsissa ja myös kaudella 2013–2014 hän pelasi siellä kaksi ottelua Binghamtonin lisäksi.
Syyskuussa 2014 Blood liittyi vapaana agenttina koesopimuksella AHL-joukkue Utica Cometsiin. Hän jäi noin viikkoa myöhemmin lokakuussa kuitenkin ilman jatkosopimusta. Tästä noin puolitoista viikkoa myöhemmin Blood siirtyi ECHL-joukkue Wheeling Nailersiin. Marraskuussa Blood siirtyi loppukauden 2014–2015 kattaneella sopimuksella Eurooppaan ja Norjan GET-ligaenin Stjernen Hockeyn paitaan. Kaudeksi 2015–2016 hän siirtyi vuoden mittaisella sopimuksella SM-liigajoukkue Pelicansiin. Lokakuun 2015 lopulla Blood teki 1+1-vuotisen jatkosopimuksen joukkueen kanssa. Hän keräsi 32 runkosarjaottelussa kahden tehopistettä sekä 160 jäähyminuuttia, joilla Blood voitti SM-liigan jäähypörssin. Hänen kautensa päättyi kuitenkin käsivammaan helmikuun 2016 lopulla.
Kaudella 2016–2017 Blood sijoittui 146 minuutillaan SM-liigan jäähypörssissä toiseksi edellään vain Sportin Markus Kankaanperä. Kauden jälkeen Pelicans ei käyttänyt hänen sopimuksessaan optiota. Blood siirtyi kaudeksi 2017–2018 jatkamaan SM-liigauraansa vuoden mittaisella sopimuksella Porin Ässiin. Hän voitti taas koko liigan jäähypörssin 207 minuutillaan. Heinäkuussa 2018 Blood siirtyi vuoden mittaisella sopimuksella Britannian EIHL-liigassa pelaavaan walesilaisjoukkue Cardiff Devilsiin. Kesken kauden 2018–2019, marraskuussa 2018 hän kuitenkin jätti joukkueen, kun Bloodille avautui mahdollisuus palata SM-liigaan ja hän siirtyi Tapparaan kevääseen 2020 asti ulottuvalla sopimuksella. Bloodin pelityyli muuttui kovasti ja hän teki ensimmäisessä 24 pelaamassaan ottelussa jo 16 tehopistettä. Blood teki runkosarjassa lopulta 37 otteluun 18 tehopistettä. Hän voitti kauden päätteeksi SM-pronssia.
Syyskuussa 2019 Bloodin sopimusta Tapparan kanssa jatkettiin kolmella vuodella aina kevääseen 2023 saakka. Kauden 2020–2021 edetessä hänen roolinsa joukkueessa kuitenkin pienentyi. Toukokuussa 2021 Bloodin sopimus Tapparan kanssa purettiin yhteisymmärryksessä jo kaksi vuotta ennen sen päättymistä. Jo samana päivänä hänen vahvistettiin siirtyvän kaudeksi 2021–2022 vuoden mittaisella sopimuksella monikansallisen ICE Hockey Leaguen itävaltalaisjoukkue Graz 99ersiin. Blood jakoi joukkueen sisäisen tehotilaston voiton Dominik Grafenthinin kanssa lukemalla +14.
Elokuussa 2022 Blood teki sopimuksen Puolan Polska Hokej Ligassa pelaavan Cracovia Krakówin kanssa. Hän ei kuitenkaan pelannut joukkueessa yhtään sarjaottelua. Huhu kertoi, että Blood olisi tapellut harjoituksissa joukkuekaverinsa kanssa. Samassa liigassa valmentaneen Miika Elomo ei kuitenkaan pystynyt vahvistamaan huhua "Iltalehdelle" huhtikuussa 2023. Elomon mukaan syy hänen lähtöönsä oli mahdollisesti Cracovian laajassa pelaajaringissä ja suuressa vaihtuvuudessa. Marraskuussa 2022 Blood palasi loppukauden 2022–2023 kattavalla sopimuksella Pelicansin SM-liigajoukkueeseen. Kolmannessa välieräottelussa 6. huhtikuuta 2023 vieraissa Tampereen Ilvestä vastaan hän onnistui tekemään kaksi maalia, joista jälkimmäinen ratkaisi Pelicansille 2–3-voiton ja vei joukkueen ottelusarjassa 2–1-johtoon. Timo Willman valitsi Bloodin ottelun Alumnien tähtien ykköstähdeksi. Hän voitti lopulta koko SM-liigan pudotuspelien jäähypörssin 41 minuutillaan. Blood voitti kauden päätteeksi SM-hopeaa.
Kaudeksi 2023–2024 Blood siirtyi vuoden mittaisella sopimuksella Saksan DEL-liigan Löwen Frankfurtiin. Blood pelasi Löwenin riveissä 37 ottelua tehden niissä yhdeksän tehopistettä, kunnes helmikuussa 2024 hän palasi Pelicansiin loppukauden 2023–2024 sopimuksella, jossa on myös optio kaudesta 2024–2025. "Iltalehden" toimittaja Anni Saarelan mukaan Bloodista tuli Pelicansille riski, sillä hän otti pudotuspelien aikana turhia jäähyjä kauden tärkeimmillä hetkillä. Hän jäi 12 pelaamassaan ottelussa ilman tehopisteitä ja keräsi 18 jäähyminuuttia. Blood jäi ajoittain myös kokoonpanon ulkopuolelle. Hän voitti kauden päätteeksi SM-hopeaa. Elokuussa 2024 Pelicans vahvisti, että seura ei käytä Bloodin sopimuksessa ollutta optiota.
Helmikuussa 2025 Blood siirtyi loppukauden 2024–2025 kattavalla sopimuksella Mestis-joukkue Jokereihin oltuaan alkukauden ilman sopimusta. Hän voitti Mestiksen mestaruuden.
Maajoukkueura.
Blood pelasi alle 19-vuotiaiden World Junior A Challengessa vuonna 2008, jolloin hän voitti pronssia. 
Muuta.
Bloodin siskot Erin ja Molly ovat pelanneet myös jääkiekkoa. Heidän hyökkääjänä pelannut pikkuserkkunsa Danny Kristo pelasi ammattilaisurallaan kymmenessä maassa ja yhdeksässä liigassa. Hänellä oli myös Montreal Canadiensin NHL-varaus vuodelta ja hän kuului Yhdysvaltain vuoden 2013 MM-pronssia voittaneeseen joukkueeseen. 
Blood on kristitty.